CELEX: 32018D0724(01)
Language: el
Date: 2018-07-18 00:00:00
Title: Απόφαση της Επιτροπής, της 18ης Ιουλίου 2018, για την προτεινόμενη πρωτοβουλία πολιτών με τίτλο «Σταματήστε την ασιτία του 8 % του ευρωπαϊκού πληθυσμού!»

24.7.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 260/6
               
            
         ΑΠΌΦΑΣΗ ΤΗΣ ΕΠΙΤΡΟΠΉΣ
         της 18ης Ιουλίου 2018
         για την προτεινόμενη πρωτοβουλία πολιτών με τίτλο «Σταματήστε την ασιτία του 8 % του ευρωπαϊκού πληθυσμού!»
         (Το κείμενο στην αγγλική γλώσσα είναι το μόνο αυθεντικό)
         (2018/C 260/07)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Σταματήστε την ασιτία του 8 % του ευρωπαϊκού πληθυσμού!» («Stop Starvation for 8 % of the European population!») αναφέρεται στα εξής: «Η πρόσβαση στα τρόφιμα είναι μέρος της Οικουμενικής Διακήρυξης των Δικαιωμάτων του Ανθρώπου. Παρόλο που η Ευρωπαϊκή Ένωση αντιπροσώπευε το δεύτερο κατά σειρά μεγαλύτερο ΑΕΠ παγκοσμίως το 2016, η ασιτία αποτελεί ακόμα μέρος του περιβάλλοντός μας».
                  
               
                     (2)
                  
                  
                     Οι δηλωθέντες στόχοι της προτεινόμενης πρωτοβουλίας πολιτών είναι «να ωθήσει τις κυβερνήσεις να ασχοληθούν επειγόντως με το πρόβλημα της πείνας που εξακολουθεί να αποτελεί σοβαρή πηγή ανησυχίας. Οι ευρωπαίοι πολίτες που πλήττονται από έλλειψη τροφίμων εκτιμώνται σε 46 εκατομμύρια (το 8 % του συνολικού πληθυσμού της ΕΕ) και ο αριθμός αυτός δεν μειώνεται. Η πρωτοβουλία όχι μόνο θα τονίσει ότι η ευθύνη για την εξάλειψη του προβλήματος εναπόκειται στις κυβερνήσεις αλλά θα αναδείξει επίσης την επίπτωση κόστους που συνδέεται με την πείνα και θα προτείνει έναν κατάλογο δράσεων που θα μειώσουν σημαντικά αυτήν την αίρεση».
                  
               
                     (3)
                  
                  
                     Το παράρτημα της προτεινόμενης πρωτοβουλίας πολιτών αναφέρει ειδικότερα σειρά αιτημάτων που οργανώνονται γύρω από 5 τίτλους: «1. Να εξαλειφθεί η νοοτροπία των απορριμμάτων γεγονός που θα αποφέρει 44 εκατομμύρια τόνους τροφίμων εντός δύο ετών.», «2. Να εφαρμοστεί ένας φόρος επί των χρηματοπιστωτικών συναλλαγών που θα αποφέρει 30 δισ. EUR ετησίως.», «3. Το πρόβλημα της πείνας θα πρέπει να επιλυθεί από τις δημόσιες αρχές και όχι από φιλανθρωπικές οργανώσεις.», «4. Κερδοσκοπία στον τομέα των τροφίμων.» και «5. Ποιοτική πρόταση.» με στόχο «την καινοτομία στα κράτη για να βελτιωθεί η πρόσβαση σε επιχορηγούμενα τρόφιμα».
                  
               
                     (4)
                  
                  
                     Η Συνθήκη για την Ευρωπαϊκή Ένωση ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (5)
                  
                  
                     Για τον σκοπό αυτό, οι διαδικασίες και προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και ανάλογες με τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (6)
                  
                  
                     Νομικές πράξεις της Ένωσης για την εφαρμογή των Συνθηκών μπορούν να εκδίδονται όσον αφορά:
                     
                                 —
                              
                              
                                 τις διατάξεις για την εναρμόνιση της νομοθεσίας όσον αφορά τους φόρους κύκλου εργασιών, τους ειδικούς φόρους κατανάλωσης και τους λοιπούς έμμεσους φόρους, στον βαθμό που η εναρμόνιση αυτή είναι αναγκαία για να εξασφαλισθεί η εγκαθίδρυση και η λειτουργία της εσωτερικής αγοράς και να αποφευχθούν οι στρεβλώσεις του ανταγωνισμού, βάσει του άρθρου 113 της ΣΛΕΕ,
                              
                           
                                 —
                              
                              
                                 την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς, βάσει του άρθρου 114 της ΣΛΕΕ,
                              
                           
                                 —
                              
                              
                                 στον τομέα των ειδικών δράσεων εκτός των διαρθρωτικών ταμείων και προκειμένου να προαχθεί η αρμονική ανάπτυξη του συνόλου της Ένωσης, την ανάπτυξη και την επιδίωξη δράσεων με σκοπό την ενίσχυση της οικονομικής, κοινωνικής και εδαφικής της συνοχής, όπως προβλέπεται στο άρθρο 174 της ΣΛΕΕ, δυνάμει του άρθρου 175 παράγραφος 3 της ΣΛΕΕ,
                              
                           
                                 —
                              
                              
                                 στους τομείς της διατήρησης, προστασίας και βελτίωσης της ποιότητας του περιβάλλοντος, την προστασία της υγείας του ανθρώπου, τη συνετή και ορθολογική χρησιμοποίηση των φυσικών πόρων και την προώθηση, σε διεθνές επίπεδο, μέτρων για την αντιμετώπιση των περιφερειακών ή παγκόσμιων περιβαλλοντικών προβλημάτων, και ιδίως την καταπολέμηση της αλλαγής του κλίματος, με βάση το άρθρο 192 παράγραφος 1 της ΣΛΕΕ,
                              
                           
                                 —
                              
                              
                                 τις διατάξεις και τα μέτρα εφαρμογής σε σχέση με το σύστημα των ιδίων πόρων του προϋπολογισμού της Ένωσης, συμπεριλαμβανομένης της καθιέρωσης νέων κατηγοριών ιδίων πόρων ή της κατάργησης υπάρχουσας κατηγορίας βάσει του άρθρου 311 της ΣΛΕΕ,
                              
                           
                                 —
                              
                              
                                 στον τομέα των δημοσιονομικών κανόνων που ρυθμίζουν ιδίως τη διαδικασία κατάρτισης και εκτέλεσης του προϋπολογισμού της Ένωσης, βάσει του άρθρου 322 παράγραφος 1 στοιχείο α) ΣΛΕΕ.
                              
                           
               
                     (7)
                  
                  
                     Γι' αυτούς τους λόγους, η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει προτάσεις για την έκδοση νομικών πράξεων της Ένωσης για την εφαρμογή των Συνθηκών.
                  
               
                     (8)
                  
                  
                     Επιπλέον, η επιτροπή πολιτών έχει συγκροτηθεί και τα πρόσωπα επικοινωνίας έχουν ορισθεί σύμφωνα με το άρθρο 3 παράγραφος 2 του κανονισμού (ΕΕ) αριθ. 211/2011 και η προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται προφανώς στις αξίες της Ένωσης όπως ορίζονται στο άρθρο 2 της Συνθήκης για την Ευρωπαϊκή Ένωση.
                  
               
                     (9)
                  
                  
                     Η προτεινόμενη πρωτοβουλία πολιτών με τίτλο «Σταματήστε την ασιτία του 8 % του ευρωπαϊκού πληθυσμού!» θα πρέπει επομένως να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προτεινόμενη πρωτοβουλία πολιτών με τίτλο «Σταματήστε την ασιτία του 8 % του ευρωπαϊκού πληθυσμού!» καταχωρίζεται.
         
         
            Άρθρο 2
            Η παρούσα απόφαση αρχίζει να ισχύει στις 19 Ιουλίου 2018.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Σταματήστε την ασιτία του 8 % του ευρωπαϊκού πληθυσμού!», τους οποίους εκπροσωπούν [τα δεδομένα προσωπικού χαρακτήρα διαγράφηκαν, μετά από διαβούλευση με τους διοργανωτές], που ενεργούν ως πρόσωπα επικοινωνίας.
         
         
            Βρυξέλλες, 18 Ιουλίου 2018.
            
               
                  Για την Επιτροπή
               
               Frans TIMMERMANS
               
                  Πρώτος Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.